NEUVOSTON ASETUS (ETY) N:o 929/79,
annettu 8 päivänä toukokuuta 1979,
asetuksen (ETY) N:o 729/70 muuttamisesta Euroopan maatalouden ohjaus- ja tukirahaston (EMOTR) ohjausosastolle myönnetyn määrän osalta
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 43 artiklan,
ottaa huomioon komission ehdotuksen(1),
ottaa huomioon Euroopan parlamentin lausunnon(2),
sekä katsoo, että
yhteisen maatalouspolitiikan rahoituksesta 21 päivänä huhtikuuta 1970 annetun neuvoston asetuksen (ETY) N:o 729/70(3), sellaisena kuin se on viimeksi muutettuna asetuksella (ETY) N:o 2788/72(4), 6 artiklan 5 kohdassa säädetty Euroopan maatalouden ohjaus- ja tukirahaston ohjausosaston määrärahojen vuosittainen määrä ei enää vuodesta 1980 riitä kattamaan maatalouden rakenteiden parantamisesta aiheutuvia tämän osaston menoja,
on tärkeää vahvistaa sellaisten rahallisten tukien määrä, joita voidaan myöntää rahaston ohjausosastosta 1 päivästä tammikuuta 1980 alkavalle viisivuotiskaudelle ja, jollei neuvosto tee asiasta uutta päätöstä, kullekin tämän jälkeiselle viisivuotiskaudelle,
olisi vahvistettava talousarviomenettelyssä ohjausosastolle myönnettävien määrärahojen vuosittainen määrä sen mukauttamiseksi tosiasiallisesti vahvistettaviin maksusitoumuksiin, ja
olisi säädettävä erityissäännöksiä sekä uuteen rahoitusjärjestelmään siirtymiseksi että kunkin jakson päättymisen osalta, jotta kunkin viisivuotiskauden rahoitustarpeet voitaisiin arvioida,
ON ANTANUT TÄMÄN ASETUKSEN:
1 artikla
Korvataan asetuksen (ETY) N:o 729/70 6 artiklan 5 kohta seuraavasti:
"5. Rahaston ohjausosaston määrärahat vuodeksi 1972 ovat 285 miljoonaa laskentayksikköä. Nämä määrärahat vuotta kohden 1 päivästä tammikuuta 1973 31 päivään joulukuuta 1979 ovat 325 miljoonaa laskentayksikköä.
Neuvosto vahvistaa komission ehdotuksesta perustamissopimuksen 43 artiklan 2 kohdan kolmannessa alakohdassa määrättyä menettelyä noudattaen 1 päivästä tammikuuta 1980 alkaen viisivuotiskausiksi rahoitustukien kokonaismäärän, joka voidaan asettaa rahaston ohjausosaston vastattavaksi. Talousarvioon otettavien määrärahojen täsmällinen määrä vahvistetaan vuosittain talousarviomenettelyssä kyseessä olevan vuoden aikana toteutettavien yhteisten toimien ja erityistoimenpiteiden osalta rahoitettavien menojen määrän mukaisesti.
Neuvosto voi perustamissopimuksen 43 artiklan 2 kohdan kolmannessa alakohdassa määrättyä menettelyä noudattaen korottaa viisivuosittaisten erien määrää ainoastaan tämän asetuksen 6 artiklan 2 kohdassa tarkoitettujen yhteisten toimien osalta.
Jos neuvosto ei vahvista uutta erää ennen kuluvan viisivuotiskauden päättymistä, kuluvan kauden aikana sovellettavaa erää, jota on mahdollisesti korotettu edellisen alakohdan mukaisesti, sovelletaan edelleen seuraavalla kaudella."
2 artikla
Lisätään asetukseen (ETY) N:o 729/70 seuraavat säännökset:
"6 a artikla
1. Määriä, jotka on tarkoitettu rahoitustukeen tietylle viisivuotiskaudelle ja joita ei ole otettu talousarvioon kyseisen kauden aikana, ei voida enää ottaa talousarvioon seuraavalla viisivuotiskaudella.
2. Lisäksi talousarvioon otetut määrärahat, joita ei ole sidottu kyseisen kauden viimeisen varainhoitovuoden lopussa, ovat varainhoitoasetuksen 6 artiklan mukaisesti edelleen käytettävissä seuraavan viisivuotiskauden ensimmäisenä varainhoitovuonna; ne vähennetään kuitenkin seuraavaan viisivuotiskauteen liittyvien rahoitustukien määrästä.
6 b artikla
1. Määrärahoja, joista on tehty varaus asetusten (ETY) N:o 2010/68, (ETY) N:o 1534/69, (ETY) N:o 2591/70, (ETY) N:o 847/72, (ETY) N:o 2809/73, (ETY) N:o 1215/75 ja (ETY) N:o 3309/75 mukaisesti ja joita ei ole otettu talousarvioon ennen 31 päivää joulukuuta 1979, ei voida enää ottaa talousarvioon mainitun päivämäärän jälkeen.
2. Määrärahat, jotka on otettu varainhoitovuoden 1979 talousarvioon rahaston ohjausosaston määrärahoina ja joita ei ole sidottu 31 päivänä joulukuuta 1979, ovat varainhoitoasetuksen 6 artiklan mukaisesti edelleen käytettävissä seuraavana varainhoitovuonna; ne vähennetään kuitenkin 1 päivänä tammikuuta 1980 alkavaan viisivuotiskauteen liittyvien rahoitustukien määrästä.
6 c artikla
Rahoitustukien kokonaismäärä, joka voidaan asettaa rahaston ohjausosaston vastattavaksi, on 6 artiklan 5 kohdan toisen alakohdan mukaisesti 3 600 miljoonaa Euroopan laskentayksikköä kaudella 1980 1984."
3 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 8 päivänä toukokuuta 1979.